[{"text_idx": "#000002", "text": "Clamp o gig yn Aberystwyth sy\u2019n cael ein sylw penwythnos yma wrth nodi carreg filltir bwysig i sefydliad amlycaf y dref."}, {"text_idx": "#000003", "text": "Mae Prifysgol Aberystwyth yn dathlu pen-blwydd yn 150 oed eleni, a pha ffordd well i nodi\u2019r achlysur na gig mawreddog."}, {"text_idx": "#000004", "text": "Ac mae thema arbennig i\u2019r gig gyda lein-yp sy\u2019n llawn o gyn-fyfyrwyr Aber. Mae llwyth o artistiaid cerddorol Cymraeg amlwg iawn wedi bod trwy\u2019r Brifysgol dros y blynyddoedd, a nifer ohonynt yn fandiau a ffurfiodd yn Aber, neu artistiaid a ddechreuodd wneud enw i\u2019w hunain pan oedden nhw yn yno."}, {"text_idx": "#000005", "text": "Un o\u2019r amlycaf heb amheuaeth ydy Mynediad Am Ddim, ac mae\u2019n debyg mai nhw ydy\u2019r prif atyniad yng Nghanolfan y Celfyddydau nos Sadwrn."}, {"text_idx": "#000007", "text": "Taflwch y bandiau cyfoes Los Blancos a Bwca mewn i\u2019r mics ynghyd a\u0302 Catrin Herbert a Mei Emrys ac mae ganddoch chi glamp o lein-yp gyda dau lwyfan yn golygu cerddoriaeth fyw ddi-stop trwy\u2019r nos. Neis iawn wir."}, {"text_idx": "#000009", "text": "Artist bywiog iawn ar hyn o bryd ydy Ynys ac mae wedi rhyddhau ei sengl ddiweddaraf wythnos yma."}, {"text_idx": "#000010", "text": "\u2018Mo\u0302r Du\u2019 ydy enw\u2019r trac newydd gan brosiect cerddorol diweddaraf Dylan Hughes, gynt o\u2019r Race Horses a Radio Luxemburg ac fe ddaw\u2019n dynn ar sodlau ei sengl ddiwethaf, \u2018There\u2019s Nothing the Sea Doesn\u2019t Know\u2019, a ryddhawyd rhyw fis yn o\u0302l."}, {"text_idx": "#000012", "text": "Mae llawer o ganeuon yr albwm yn ymwneud a\u0302 Dylan yn symud yn o\u0302l i Aberystwyth ar o\u0302l byw yng Nghaerdydd am gyfnod sylweddol, ac mae hynny\u2019n wir am y sengl newydd."}, {"text_idx": "#000017", "text": "Da gweld un o fandiau gwerin mwyaf Cymru yn o\u0302l ar y lo\u0302n unwaith eto wrth i The Trials of Cato ddechrau ar daith sy\u2019n mynd a\u0302 nhw i lwyth o leoliadau dros y mis nesaf."}, {"text_idx": "#000019", "text": "Byddan nhw hefyd yn dychwelyd i Gymru, ac i\u2019w hardal leol yn Wrecsam, ar gyfer noson olaf y daith ac yn perfformio un gig arbennig yn Nhy\u0302 Pawb ar 19 Tachwedd."}, {"text_idx": "#000020", "text": "Mae cerddoriaeth y grw\u0302p wedi cael tipyn o sylw\u2019n ddiweddar hefyd diolch i gyfres ddogfen \u2018Welcome to Wrexham (FX)\u2019 am glwb pe\u0302l-droed Wrecsam gan se\u0302r Hollywood Rob McElhenney a Ryan Reynolds. Mae\u2019r trac \u2018Difyrrwch\u2019 o albwm cyntaf The Trials of Cato, Hide and Hair, wedi cael ei ddefnyddio yn y gyfres."}, {"text_idx": "#000021", "text": "Ychwanegwch at hyn y ffaith bod ail albwm y band, Gog Magog, yn cael ei ryddhau ar 25 Tachwedd ac mae\u2019n gyfnod hynod o gyffrous i\u2019r band o\u2019r gogledd ddwyrain."}, {"text_idx": "#000022", "text": "Mae Gog Magog wedi\u2019i enwi ar o\u0302l cawr mytholegol y chwedlau Arthuraidd a chopa yn Swydd Caergrawnt, lle cafodd y gerddoriaeth ei greu yn ystod y cyfnod clo ac mae modd rhag archebu\u2019r albwm newydd ar wefan The Trials of Cato nawr."}, {"text_idx": "#000024", "text": "Mae rhestr fer y Wobr Gerddoriaeth Gymreig wedi\u2019i gyhoeddi ac rydan ni\u2019n falch iawn i weld pump o recordiau hir Cymraeg ymysg y pymtheg ar y rhestr eleni."}, {"text_idx": "#000026", "text": "Taflwch i\u2019r pair hefyd recordiau hir gan yr artistiaid dwy-ieithog (neu dair mewn ambell achos) Cate Le Bon, Danielle Lewis, Gwenno, Dead Method a Lemfreck ac mae\u2019n arwydd o ddatblygiad cerddoriaeth Gymraeg dros y ddegawd ddiwethaf."}, {"text_idx": "#000027", "text": "Does dim amheuaeth fod cerddoriaeth gyfoes yn iaith y nefoedd wedi dod yn llawer amlycach, ac mae\u2019n debyg y gallech ddefnyddio\u2019r Wobr Gerddoriaeth Gymreig fel ffon fesur reit dda o hynny."}, {"text_idx": "#000028", "text": "Cynhelir y wobr ers 2011 ac os edrychwch chi no\u0302l ar y rhestr fer o 11 albwm bryd hynny, dim ond un oedd a mwyafrif y caneuon yn y Gymraeg, sef Ta\u0302n gan Lleuwen. Gellir dadlau mai band Cymraeg oedd Y Niwl hefyd wrth gwrs ond band offerynnol oedden nhw. Roedd enwau artistiaid sy\u2019n canu\u2019n ddwyieithog ar y rhestr hefyd sef Al Lewis, Colorama, The Gentle Good, Gruff Rhys a The Joy Formidable ond albyms Saesneg yn bennaf oedd y rhain ganddyn nhw ar restr 2011, ar waha\u0302n i ambell drac."}, {"text_idx": "#000029", "text": "Er hynny, mae\u2019n gwbl glir i weld bod proffil cerddoriaeth gyfoes Gymraeg wedi codi\u2019n sylweddol ers 2011, a hyder yr artistiaid sy\u2019n canu yn yr iaith, ac mae hynny\u2019n achos dathlu."}, {"text_idx": "#000030", "text": "Doedd Ta\u0302n ddim yn albwm cyfan gwbl Gymraeg chwaith cofiwch gan fod Lleuwen wedi cynnwys ambell drac mewn Llydaweg gan gynnwys yr ardderchog \u2018War Varc\u2019h D\u2019Ar Mor\u2019."}, {"text_idx": "#000033", "text": "\u201cMae gwrando ar albwm cyfan gan Lleuwen Steddfan yn fy atgoffa unwaith eto mai hi sydd a\u0302\u2019r llais mwyaf unigryw yng Nghymru. Mae\u2019n gryf, eto\u2019n swynol, a pan mae hi\u2019n harmoneiddio gyda hi\u2019i hun ar ambell un o\u2019r caneuon mae\u2019n ddigon i doddi calon rhywun.\u201d"}, {"text_idx": "#000034", "text": "Clywch clywch, a dyma un o\u2019r caneuon toddi calon yna o\u2019r albwm, \u2018Mab y Mo\u0302r\u2019:"}, {"text_idx": "#000036", "text": "Un o\u2019r artistiaid sy\u2019n perfformio yn Gig Mawr Aber 150 ydy Mei Emrys, ac yn amserol iawn mae ei sengl newydd allan penwythnos yma hefyd!"}, {"text_idx": "#000037", "text": "Roedd Mei yn fyfyriwr yn Aber ar droad y mileniwm, ac ar y pryd roedd yn ffryntman y band poblogaidd, Vanta. Roedd hefyd yn llywydd ar fudiad UMCA yn y Brifysgol felly\u2019n ffigwr digon amlwg yn Aber."}, {"text_idx": "#000038", "text": "Mae\u2019n briodol iawn fod Mei\u2019n rhyddhau ei sengl newydd i gyd-fynd a\u0302\u2019r penwythnos o ddathlu."}, {"text_idx": "#000039", "text": "\u2018Bore Sul (yn ei thy\u0302 hi)\u2019 ydy enw\u2019r trac ac mae\u2019n ddilyniant i\u2019r sengl ddwbl \u2018Olwyn Uwchben y Dw\u0302r\u2019 a \u201829\u2019 a ryddhawyd ym mis Gorffennaf eleni."}]